钦定古今图书集成/明伦汇编/氏族典/第432卷 > 赵彦
## 钦定古今图书集成/明伦汇编/氏族典/第432卷 > 赵彦

按《明外史赵彦传》：“彦，肤施人。万历十一年进士，授行
人，屡迁山西左布政使。光宗嗣位，以右佥都御史巡
抚山东。先是，蓟州人王森倡白莲教，有司捕系毙于
狱。其子好贤及钜野徐鸿儒、武邑于弘志辈踵其教，
徒党甚众。至是好贤见辽东尽失，四方奸民思逞，与
鸿儒等约起兵。会谋泄，鸿儒遂先期反，攻邹县，游击”
张榜战死。时贼精锐聚邹、滕中道，彦乃筑长围以攻。
邹鸿儒拒守三月，食尽，贼党出降。鸿儒被擒，磔于市。
于弘志亦于是年六月据武邑白家屯，举事七日而
灭。好贤亦捕得，伏诛。彦已加兵部右侍郎。论功，进尚
书，再加太子太保，荫子锦衣世佥。三年召为兵部尚
书。杨涟劾魏忠贤二十四罪，彦亦抗疏劾之。自是为
忠贤所恶。彦三疏乞罢归，未几卒。